अलीगढ़: अलीगढ़ मुस्लिम विश्वविद्यालय में मोहम्मद अली जिन्ना की दशक पुरानी तस्वीर को लेकर शुरू हुआ विवाद गहराया जा रहा है. हिन्दू युवा वाहिनी के प्रदर्शनकारियों को गिरफ्तार किये जाने की मांग कर रहे अलीगढ मुस्लिम विश्वविद्यालय (एएमयू) के छात्रों की भीड़ को तितर-बितर करने के लिए पुलिस को आंसूगैस के गोले छोड़ने पडे़ और लाठीचार्ज करनी पड़ी. जिलाधिकारी चंद्र भूषण सिंह ने बताया कि एएमयू छात्रों की भीड़ को नियंत्रित करने के लिए पुलिस को बलप्रयोग करना पड़ा. ये छात्र विश्वविद्यालय प्रशासन के खिलाफ नारेबाजी करने वाले हिंदू युवा वाहिनी के प्रदर्शनकारियों की गिरफ्तारी की मांग कर रहे थे.